**KUUENDA KOOSSEISU**

**JUHATUSE KOOSOLEKU P R O T O K O L L**

Volikogu saal, 18. aprill 2013 nr **38**

Algus kell 14.00, lõpp kell 14.21.

Juhatas volikogu esimees Jaanus Karilaid

Protokollis volikogu kantselei juhataja Elvi Puda

Osalesid juhatuse liikmed Kalju Aigro, Ingrid Danilov, Jaanus Karilaid, Natalia Koropets, Alo Lõps, Helle Saarsoo, Mati Seppi

Puudus Toivo Hein, Märt Maiste, Siim Saareväli

Kutsutud aselinnapea Peeter Vikman

Ühehäälselt (poolt 7) kinnitati järgmine päevakord:

1. **Haapsalu Linnavolikogu 26. aprilli istungi päevakorra projekti koostamine.**

Juhtivkomisjonide ettepanekute põhjal

1. **Informatsioonid.**

Päevakorrapunkt nr 1

Ühehäälselt (poolt 7)

OTSUSTATI esitada volikogule kinnitamiseks päevakorra projekt:

1. **Haapsalu linna 2013. aasta esimese lisaeelarve esimene lugemine.**

Ettekandja linnavalitsus

Kaasettekandja rahanduskomisjon

1. **Haapsalu Linnavolikogu 26.03.2010 määruse nr 10 „Sotsiaaltoetuste määramise ja maksmise kord“ muutmine.**

Ettekandja linnavalitsus

Kaasettekandja õiguskomisjon

1. **Loa andmine rahaliste kohustuste võtmiseks.**

Ettekandja linnavalitsus

Kaasettekandja rahanduskomisjon

1. **Munitsipaalüldhariduskoolides toitlustamise riigihanke korraldamine.**

Ettekandja linnavalitsus

Kaasettekandja rahanduskomisjon

1. **Vara tasuta võõrandamine (Haava tn 32c ja Haava tn 34, Haapsalu).**

Ettekandja linnavalitsus

Kaasettekandja õiguskomisjon

1. **Haapsalu linna 2013. aasta esimese lisaeelarve teine lugemine.**

Ettekandja linnavalitsus

Kaasettekandja rahanduskomisjon

Päevakorrapunkt nr 2

KUULATI volikogu esimehe Jaanus Karilaiu informatsiooni.

* Saatsin koos Ants Laikmaa majamuuseumi perenaise pr Eha Nõmmega Tallinna Linnavolikogu esimees Toomas Vitsutile ettepaneku kaaluda kunstipedagoog Ants Laikmaa mälestuse jäädvustust Tallinnas.

Tänu Ants Laikmaale võib Tallinn ennast lugeda eesti rahvusliku maalikunsti sünnilinnaks. Tema ja ta õpilaste ühisnäitus 1903 detsembris Tallinna Provintsiaalmuuseumis (praegune Eesti Teaduste Akadeemia maja Toompeal, Kohtu tn 6) oli esimese Eestis võrsuva kunstnikkonna enesekehtestus. Millise ennastsalgavusega ning oma sotsiaalse missiooni teadlikkusega Ants Laikmaa selle nimel töötas, tunnistab tema teadaanne aastast 1904: "Minu joonistamise ja maalimise õpetus eeloleval poolaastal algab 12. augustil. Maks poole aasta pealt (ette) on 60 rbl. ja sealt alla kuni priikostini, nii kuidas õpilase waimuanded ja waraline kehwus seda tingiwad (tarwitawad)." See on tõeliselt demokraatliku kunstiõppe väljakuulutus - täiesti tänase "hooliva Tallinna" vaimus.

Ants Laikmaad seostatakse eelkõige Läänemaaga tänu tema elu lõppkümnendile Taeblas oma talus. Kuid põhilise panuse eesti kultuurilukku andis ta kunstniku ja kunstipedagoogina ikkagi Tallinnas. Seda asjaolu teadvustamaks oleks sobilik leida Eesti esimese kunstikooli läheduses Pikal tänaval koht Ants Laikmaa mälestuse jäädvustuseks. Kindlasti võiks see olla midagi enamat kui pelk mälestustahvel Pikk tn 29a seinal. Loominguline konkurss sel teemal ärataks kahtlemata laiema üldsuse tähelepanu ja huvi Ants Laikmaa tegevuse vastu Tallinnas. Aastal 2016, kui täitub 150 aastat kunstniku sünnist, oleks tema teenete meenutus nii mälestusmärgi kui ka konverentsiga igati kohane, teadvustamaks, et Tallinn, olles olnud Euroopa kultuuripealinn, on ka jätkuvalt Eesti kultuuripealinn.

* Linnakodanikud küsivad, miks linn on nõrgalt tegelenud logistika planeerimisega, erinevatel põhjustel on vajadus Tallinnast koju tagasi sõita hilisemal õhtutunnil, kui seda on praegune võimalus, buss väljub Tallinnast kell 21.

Huvigrupid on üliõpilased, teatrikülastajad jt.

Lähiajal koostame küsitluse ja avaldame linna kodulehel, Lääne Elus ja Läänlases.

Kui tekib surve kodanike poolt, siis edastame selle Lääne maavanemale edasiseks korraldamiseks.

Jaanus Karilaid

Juhataja Elvi Puda

Protokollija